
STANOVISKO
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do svojho návrhu uznesenia, ktorý prijme, tieto body:<RepeatBlock-Dec>
1.	víta pokrok pri plnení národných programov členských štátov v roku 2023; so znepokojením konštatuje, že napriek požiadavke vynaložiť všetky finančné prostriedky na programové obdobie 2014 – 2020 do júna 2024 zostáva 18 % finančných prostriedkov z fondu AMIF a 25 % finančných prostriedkov z fondu ISF pridelených členským štátom na toto obdobie nedeklarovaných;
2.	berie na vedomie návrh Komisie zvýšiť v medziach revízie viacročného finančného rámca v polovici trvania rozpočtové stropy pre okruhy 4 a 6 s cieľom zabezpečiť dostatok finančných prostriedkov na vykonávanie Nového paktu o migrácii a azyle; zdôrazňuje, že treba zabezpečiť primerané a včasné financovanie Únie pre členské štáty a agentúry Únie s cieľom uľahčiť účinné riadenie vonkajších hraníc EÚ vrátane opatrení na zabránenie neregulárnej migrácii a zároveň podporovať bezproblémové vykonávanie práva Únie v oblasti azylu a migrácie a zaručiť dodržiavanie základných práv; vyzýva Komisiu, aby monitorovala, napomáhala a kontrolovala včasné napredovanie administratívnych, operačných a právnych krokov, ktoré musia zrealizovať členské štáty a agentúry Únie na plné vykonávanie Nového paktu o migrácii a azyle do leta 2026, v súlade s lehotami stanovenými v spoločnom pláne vykonávania, ktorý Európska komisia uverejnila 12. júna 2024;
3.	so znepokojením konštatuje, že podľa Medzinárodnej organizácie pre migráciu (IOM) v roku 2023 zomrelo na migračných trasách na celom svete najmenej 8 565 ľudí, čo znamená, že ide z tohto hľadiska o doteraz najtragickejší rok; vyjadruje tiež poľutovanie nad tým, že napriek tejto hrozivej bilancii sa v roku 2023 počet migrantov, ktorí neoprávnene prichádzajú do Únie, v porovnaní s predchádzajúcimi rokmi zvýšil; so znepokojením berie na vedomie značný rozdiel medzi počtom vydaných rozhodnutí o návrate a počtom skutočne uskutočnených návratov a zdôrazňuje potrebu účinnejšej politiky návratu; ďalej poznamenáva, že Komisia musí vyvinúť väčšie úsilie na pomoc členským štátom v riešení prípadov nelegálneho prekračovania hraníc a v úspešnom vykonávaní návratov štátnych príslušníkov tretích krajín; vyzýva Komisiu, aby pomáhala členským štátom v riešení neregulárnych príchodov, legálnej migrácie a integrácie štátnych príslušníkov tretích krajín a zároveň zvýšila transparentnosť a zodpovednosť využívania finančných prostriedkov Únie v oblasti vnútorných vecí v tretích krajinách; pripomína, že Komisia by mala v rámci vonkajšej činnosti naďalej prijímať opatrenia týkajúce sa migrácie a azylu, a to vrátane prístupu Tímu Európa, pričom by sa zároveň mala zachovať úloha Parlamentu; vyzýva Komisiu, aby zvýšila transparentnosť a zodpovednosť pri programovaní a implementácii fondov Únie v oblasti vnútorných záležitostí v tretích krajinách; opätovne vyzýva Komisiu, aby podporovala agentúry Únie a členské štáty v snahe ukončiť prevádzačstvo a obchodovanie s ľuďmi v Stredozemí, aby migranti nepodnikali cesty cez more ohrozujúce život; vyzýva Komisiu, aby zvážila nové politiky na riešenie neregulárnej migrácie v súlade so zásadou zákazu vyhostenia alebo vrátenia;
4.	berie na vedomie výzvu členských štátov uvedenú v záveroch Európskej rady z 9. februára 2023 na mobilizáciu finančných prostriedkov a zdrojov EÚ na pomoc členským štátom pri posilňovaní spôsobilostí a infraštruktúry hraničného dozoru, ako aj zabezpečovaní dozoru s cieľom predchádzať neoprávnenému prekračovaniu hraníc a bojovať proti cezhraničnej trestnej činnosti v súlade s existujúcim právnym rámcom;
5.	uznáva, že Komisia prostredníctvom súboru nástrojov na podporu právneho štátu, ktorý zahŕňa aj výročnú správu o právnom štáte, nepretržite monitoruje kritériá právneho štátu, je však stále znepokojený tým, že v dôsledku príliš diplomatického postoja, nerozlišovania medzi individuálnymi a systémovými záležitosťami hrozí, že vo výročnej správe o právnom štáte sa niektoré z najzávažnejších a/alebo pretrvávajúcich porušení zásad právneho štátu budú zľahčovať; zdôrazňuje, že je dôležité, aby posúdenia vychádzali z konkrétnych a merateľných ukazovateľov vrátane nezávislých dôkazov o praktickom vykonávaní s cieľom zabezpečiť presnejšie a kvalitatívnejšie hodnotenie referenčnej hodnoty právneho štátu; podporuje prepojenie finančných nástrojov vrátane fondov obnovy s dodržiavaním hlavných míľnikov a zásad právneho štátu a zároveň vyzýva Komisiu, aby prijala systematickejší, predvídateľnejší a transparentnejší prístup k zmrazeniu alebo uvoľneniu finančných prostriedkov na základe objektívnych kritérií; opätovne vyjadruje poľutovanie a vážne znepokojenie v súvislosti so zákonnosťou rozhodnutia Komisie, v ktorom dospela k záveru, že základná horizontálna podmienka charty bola v súvislosti s nezávislosťou súdnictva v Maďarsku splnená, čo umožnilo maďarským orgánom začať žiadať o náhradu približne 10,2 miliardy EUR z finančných prostriedkov Únie; naliehavo vyzýva Komisiu, aby zahrnula, monitorovala a chránila podmienky týkajúce sa demokracie, právneho štátu a základných práv do všetkých rozpočtových nástrojov a procesov a aby v prípade potreby ďalej a bezodkladne uplatňovala nariadenie o podmienenosti právnym štátom; vyzýva Komisiu, aby podnikla kroky na úplné vykonanie odporúčaní Parlamentu týkajúcich sa zriadenia mechanizmu EÚ pre demokraciu, právny štát a základné práva uvedených v jeho uznesení z 25. októbra 2016[footnoteRef:1], pričom zohľadní priebežný vývoj, a aby zabezpečila, že hodnotenia kritérií právneho štátu budú časovo ohraničené a že zistenia v správe budú súvisieť so záväzným opatrením, ktoré bude presnejšie a viac orientované na kvalitu ako v súčasnosti, pričom sa budú opierať nielen o legislatívne zmeny, ale aj o skutočné a nezávislé dôkazy o ich vykonávaní v praxi; [1:  Uznesenie Európskeho parlamentu z 25. októbra 2016 s odporúčaniami pre Komisiu o zriadení mechanizmu EÚ pre demokraciu, právny štát a základné práva (2015/2254(INL)) (Ú. v. EÚ C 215, 19.6.2018, s. 162).] 

6.	opäť vyjadruje svoje veľké znepokojenie nad oneskoreniami v postupoch Komisie na udelenie prístupu k dokumentom; naliehavo vyzýva Komisiu, aby prijala okamžité a konkrétne opatrenia na urýchlené riešenie týchto nedostatkov v súlade s odporúčaniami Parlamentu a zabezpečila, aby sa prístup k dokumentom poskytoval včas, efektívne a transparentne;
7.	znovu vyjadruje hlboké poľutovanie nad tým, že Komisia neprijala opatrenia na presadzovanie práva a legislatívne opatrenia nadväzujúce na odporúčania Parlamentu, pokiaľ ide o používanie softvéru Pegasus a rovnocenného špionážneho softvéru a vytvorenie mechanizmu EÚ pre demokraciu, právny štát a základné práva vo forme medziinštitucionálnej dohody; naliehavo vyzýva Komisiu, aby dodržiavala zásadu lojálnej spolupráce medzi inštitúciami Únie a aby zodpovedajúcim spôsobom nadviazala na odporúčania Parlamentu; ďalej vyzýva Komisiu, aby bez zbytočného odkladu predložila akčný plán na predchádzanie zneužívaniu špionážneho softvéru v Únii a aby pritom využila všetky dostupné legislatívne a nelegislatívne prostriedky stanovené v zmluvách.

</RepeatBlock-Dec>

